b"\n_START_ARTICLE_\nJizya\n_START_PARAGRAPH_\nJizya ( arab. \xd8\xac\xd8\xb2\xd9\x8a\xd8\xa9\xe2\x80\x8e) on vero, jonka islam \xc5\xa1aria -lain mukaisesti m\xc3\xa4\xc3\xa4r\xc3\xa4\xc3\xa4 muslimien alaisuuteen j\xc3\xa4\xc3\xa4neille kristityille ja juutalaisille eli dhimmeille. Heid\xc3\xa4n lukum\xc3\xa4\xc3\xa4r\xc3\xa4ns\xc3\xa4 oli L\xc3\xa4hi-id\xc3\xa4n kalifaatissa huomattavan suuri satojen vuosien ajan. Vero mainitaan my\xc3\xb6s Koraanissa: \xe2\x80\x9dTaistelkaa heit\xc3\xa4 vastaan, kunnes he maksavat n\xc3\xb6yrin\xc3\xa4 veronsa\xe2\x80\x9d (9:29). Uskonoppineet v\xc3\xa4itteliv\xc3\xa4t siit\xc3\xa4, oliko jizya luonteeltaan rangaistus vai korvaus muslimien antamasta suojelusta ei-muslimeille. Useimmat katsoivat, ett\xc3\xa4 se oli rangaistus.\n_START_SECTION_\nVeron perint\xc3\xa4\n_START_PARAGRAPH_\nKun dihmmeilt\xc3\xa4 perittiin heille m\xc3\xa4\xc3\xa4r\xc3\xa4tty\xc3\xa4 korotettua henkiveroa (jizya), se piti malikiittien ohjeen mukaan tehd\xc3\xa4 n\xc3\xb6yryytt\xc3\xa4v\xc3\xa4ll\xc3\xa4 tavalla: \xe2\x80\x9dzakat kuuluu muslimeille heid\xc3\xa4n puhdistamisekseen ja annettavaksi takaisin k\xc3\xb6yhille, kun taas jizya on m\xc3\xa4\xc3\xa4r\xc3\xa4tty Kirjan kansoille heid\xc3\xa4n n\xc3\xb6yryytt\xc3\xa4misekseen\xe2\x80\x9d. Er\xc3\xa4\xc3\xa4n suosituksen mukaan dhimmi\xc3\xa4 piti kuristaa kurkusta ja sanoa: \xe2\x80\x9dOi dhimmi, Allahin vihollinen, maksa jizya, jonka olet velkaa sinulle antamastamme suojelusta ja osoittamastamme k\xc3\xa4rsiv\xc3\xa4llisyydest\xc3\xa4.\xe2\x80\x9d Muita keinoja olivat veron maksaminen polvillaan, niskaan ly\xc3\xb6minen tai puisen maksukuitin ripustaminen dhimmin kaulaan. Toisin kuin malikiitit, imaami Shafi'ia seurannut koulukunta korosti veron ker\xc3\xa4\xc3\xa4mist\xc3\xa4 yst\xc3\xa4v\xc3\xa4llisesti. _NEWLINE_Jizya-vero oli joidenkin tietojen mukaan kaksinkertainen muslimien maksamaan veroon verrattuna. Shafi'i -koulukunnan \xc5\xa1ariak\xc3\xa4sikirja kertoo veron suuruudeksi yhden dinaarin vuotta ja henke\xc3\xa4 kohti (noin 4,235 g kultaa). Veroa ei ker\xc3\xa4tty naisilta, lapsilta, eik\xc3\xa4 mielisairailta. Jos vero j\xc3\xa4tettiin maksamatta, kalifi p\xc3\xa4\xc3\xa4tti rangaistuksesta, joka oli kuolemantuomio, orjuus, panttivangiksi ottaminen tai vapautus.\n_START_SECTION_\nPuolustuspuheenvuoroja\n_START_PARAGRAPH_\nYhdysvaltalainen, wahhabilaisuutta l\xc3\xa4hell\xc3\xa4 oleva orientalisti John L. Esposito on korostanut, ett\xc3\xa4 muslimien alaisuudessa kristityill\xc3\xa4 oli usein paremmat oltavat ja alemmat verot kuin kristittyjen hallitsijoiden alaisuudessa.  Anver M. Emon katsoo, ett\xc3\xa4 liberaalien demokratioiden suhtautuminen muslimiv\xc3\xa4hemmist\xc3\xb6ihin on samanlaista kuin muslimien suhtautuminen dhimmeihin.\n_START_SECTION_\nNykytilanne\n_START_PARAGRAPH_\nVaikka \xc5\xa1arialaki on periaatteessa ikuinen ja muuttumaton, nykyisiss\xc3\xa4 muslimimaissa jizya-vero ei ole k\xc3\xa4yt\xc3\xb6ss\xc3\xa4."